
J e g y z ő k ö n y v

Készült a Bácsalmás Város Önkormányzata Képviselő-testületének 2015. május 28-án, 16.00 órai kezdettel, Bácsalmáson, a városháza dísztermében megtartott közmeghallgatásán. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Csémy László, Légrádi Mária, Márai András, Nagy Gábor, Schaffer Tünde képviselők (8);

Patocskai Ibolya jegyző, Farkas Zoltánné szociális és hatósági osztályvezető, Hortyiné Lapostyán Katalin megbízott pénzügyi, beruházási és üzemeltetési osztályvezető, Kerényi Tamás beruházási ügyintéző, Tóth Attila ivóvíz- és hulladékgazdálkodási megbízott témafelelős, Horváth Erika pályázati koordinátor, Pap Ágnes, a Humánpolitikai Bizottság tagja, Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. (a továbbiakban: BÖKK Nkft.) ügyvezetője, Bárócz Tímea, a Humánpolitikai Bizottság tagja és az Alapszolgáltatási Központ intézményvezetője, Gallai József, tűzoltóparancsnok, Bilinovics Ferenc rendőr őrnagy, a Bácsalmási Rendőrőrs őrsparancsnoka, Pesti Dávid, a TŰZKER IMP Tüzeléstechnikai Szolgáltató és Kereskedelmi Bt. képviselője, Boros István, a Kapos Hidro Kft., mint szennyvíz-beruházási projektmenedzsment részéről, Wolf Ferenc, az EDF DÉMÁSZ kapcsolattartója, Székelyhidi András, a Bajavíz Kft. ügyvezetője, Juhász Jenő, a Petőfi Népe tudósítója, dr. Kőhidi Csaba, a Bácsalmási Mentő Alapítvány alapítója; Vicsek János, a Bácsalmási Mentő Alapítvány elnöke; Farkas Zoltán, a Bácsalmási Mentő Alapítvány kuratóriumi tagja, Farkas Lóránt, Szabadics Közmű és Mélyépítő Zrt. képviselője, szennyvízberuházás projektvezető, valamint 10 helyi lakos (30);

Jegyzőkönyvvezető: Deák Szabina testületi ügyintéző;

A közmeghallgatásról távolmaradt: Turcsányi Csaba képviselő (1). 

Németh Balázs polgármester a közmeghallgatáson megjelenteket köszöntve az ülést megnyitja. Megállapítja, hogy az ülés összehívása az SZMSZ-ben foglaltak szerint történt, majd megállapítja a határozatképességet, mert a megválasztott 9 főből 8 fő jelen van (89 %). Jegyzőkönyv-hitelesítőknek Csémy László és Márai András képviselőket javasolja kijelölni, majd a javaslatának az elfogadását szavazásra bocsátja.

A képviselő-testület egyhangúlag (8 igen szavazattal) az alábbi határozatot hozza:

164/2015. (V. 28.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Csémy László és Márai András képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirendet javasolja elfogadni, majd a javaslatának az elfogadását – más indítvány nem lévén – szavazásra bocsátja.
A képviselő-testület egyhangúlag (8 igen szavazattal) az alábbi határozatot hozza:
165/2015. (V. 28.) Bácsalmás v. öh.

Napirend megállapítása 
Határozat
I.
Bácsalmás Város Önkormányzatának Képviselő-testülete a 2015. május 28-i közmeghallgatásán a következő napirendi pontokat tárgyalja meg:

1.
Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről

2.
Lakossági közérdekű kérdések és javaslatok meghallgatása, megvitatása

II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

Németh Balázs polgármester elmondja, hogy a Bácsalmási Mentő Alapítvány eszközöket szeretne beszerezni a mentőállomás tevékenységét segítve, majd a napirend tárgyalása előtt megadja a szót Vicsek Jánosnak, a Bácsalmási Mentő Alapítvány elnökének.

Napirend előtti felszólalás

Vicsek János, a Bácsalmási Mentő Alapítvány elnöke elmondja, hogy azért jött létre az alapítvány, hogy a mentés minél hatékonyabban tudjon működni. Sajnos az Országos Mentőszolgálatnak nincsen elég pénze különböző drága eszközök beszerzésére.
Bácsalmáson olyan mentőállomás van, ahol sem mentőtiszt, sem mentőorvos nem dolgozik, hanem mentőszakápolók mennek ki a betegeket ellátni. 
Dr. Kőhidi Csaba, a Bácsalmási Mentő Alapítvány alapítója kijelenti, hogy mielőtt az eszközökről szót ejtene, szeretné elmondani, hogy Bácsalmáson olyan mentőállomás van, ahol sem mentőtiszt, sem mentőorvos nem dolgozik, hanem mentőszakápolók mennek ki a betegeket ellátni. Céljuk, hogy beállítsanak Bácsalmáson egy ún. mentőorvosi kocsit, amely olyan, mint egy ügyeletes autó, személyautó jellegű és szállítja az emeltszintű felszereléseket, nem szállít. 
Ezt követően bemutatja az eszközöket (lélegeztetőgép, defibrillátor, infúziós pumpa, oxigénpalack, motoros szívóeszköz stb.), melyek ahhoz lennének szükségesek, hogy az ügyeletes autót felszerelve mentőorvosi kocsiként működhessen.
Németh Balázs polgármester gratulál a kezdeményezéshez, hozzáteszi, hogy amiben tudják, segítik a folyamatot.

1. napirendi pont
Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről

(szóbeli)

Németh Balázs polgármester tájékoztatásul elmondja, hogy 

· megszilárdulni látszik az a hivatali struktúra és az a közszolgálati viszony, ami kialakult az utóbbi években a tankerület, az általános iskola, gimnázium működésérért felel, a járási hivatallal is megosztoznak az épületen, nemsokára kezdik a kormányablak kialakítását, továbbra is négy településsel közösen alkotnak közös hivatalt, és nagyon jó a kapcsolat a járási hivatallal és a tankerülettel is;
· a gimnázium életében voltak változások, az előző év beiratkozás szempontjából negatív csúcs volt, ez változásokat indukált, de Márai András igazgató egy éves munkájának köszönhetően jó felvételi eredmények lettek, a mostani beiratkozásnál.
· több ingatlant vásárolt az önkormányzat, a Skorutyák-házat, a Mártírok útja elején lévő üresen álló malom épületet, valamint Zamárdiban egy 3 apartmanból álló nyaralót, melynek elsősorban az a célja hogy rászorulók is eljuthassanak a Balatonra, valamint egy 150 M Ft-os kormányzati támogatás segítségével a tanuszoda épületét is sikerült megvásárolni;
· horgásztó északi részét, egy 14 hektáros területet, melyben van erdő, a volt halnevelde, úgy gondolja, hogy egy nagyon szép kirándulóhely lesz;
· a szakrendelőt a BESZ Kft. működteti, 50 %-ban volt tulajdonos az önkormányzat, a magántulajdonban lévő tulajdonrészeket megvásárolta az önkormányzat, így közel 100 %-os tulajdonossá vált;

· nyertes napelemes pályázatnak köszönhetően, a művelődési ház, illetve a zöldségfeldolgozó üzem épületére napelem kerülhetett;

· LED-es közvilágítás pályázatot is nyert az önkormányzat, a lámpatestek cseréje megtörtént;
· holnap lesz a csatornázás zárórendezvénye;

· hivatalos sajtótájékoztatót nem tartottak, de Bácsalmáson lesz egy tojásfeldolgozó üzem, a kiviteli tervek folyamatban vannak, 88 embert vesznek fel november és december hónapban;

· tavalyi évben választások voltak, köszöni a lakosságnak a képviselők nevében is a megszavazott bizalmat;

· a következő évben elsősorban pályázatokban bíznak, három fő irányt szeretnének vinni, mely közül az első és legfontosabb egy ipari övezet kialakítása, a másik a BÖKK Nkft. vezényletével helyi termékértékesítés kezd kialakulni, helyi értékesítők segítése a szatyorközösség kialakításával, több munkahelyeket is sikerült teremteni ez által, közmunkaprogram erősítése, a harmadik irány pedig látogatópontok kialakítása Bácsalmáson, a horgásztó északi részén, Kékfestő melletti tájházban vadászkiállítás megnyitása;
· létrejött a Százszorszépföld Egyesület Kiskunhalas központtal, ahol civil szervezetek, vállalkozók és önkormányzatok együtt gondolkodnak;

· körvonalazódik a Natúrpark kialakítása Tompa és Kelebia együttműködésével, a Leader Egyesület a bácsalmási, bajai és jánoshalmi kistérséget lefedezve;
· Fiedler-házban tudnak működni az egyesületek, civil szervezetek.

Kérdés, észrevétel nem lévén a képviselő-testület tudomásul veszi az elhangzottakat.

Márai András gimnáziumi igazgató elmondja, hogy nehéz helyzetbe került a gimnázium, mert csak egy osztályt tudott indítani az előző évben, ahhoz, hogy most stabilan két osztállyal tudjon indulni valóban sok energia és munka kellett, de köszönetét fejezi ki az önkormányzatnak és a polgármesternek, hiszen nagyon sok segítséget nyújtanak. Célkitűzés továbbra is, hogy minél jobb eredményeket érjenek el a diákok. Zacher Gábor toxikológus előadása figyelemfelhívó előadása tegnap volt, illetve voltak szabálysértésekkel, csillagászattal, történelemmel kapcsolatos előadások és különböző kirándulások is.
Kérdés, észrevétel nem lévén a képviselő-testület tudomásul veszi az elhangzottakat.
2. napirendi pont

Lakossági közérdekű kérdések és javaslatok meghallgatása, megvitatása

(szóbeli)

Németh Balázs polgármester várja a lakossági kérdéseket, észrevételeket.

Andrási Albertné helyi lakos kér szót, és elmondja, hogy

· többször akart már eljönni, több alkalommal fordult birtokvédelemmel kapcsolatban a jegyzőhöz, de számára kedvező intézkedés nem történt,
· 2 M Ft-ot nyert az önkormányzat szennyvízberuházásra, feltúrtak mindent, egy évig kellett tűrni az embereknek, októberben be kellett volna fejeződni a munkálatoknak,

· üresen álló, rossz állapotú ingatlanok, gazos környezet a jellemző, szólítsák fel ezeknek a házaknak a tulajdonosait, és ha nem történik változás, szabjanak ki bírságot;

· van olyan vállalkozó Bácsalmáson, aki vállalkozási- és telephely engedély nélkül működik, kávé bárt üzemeltet, zajonganak reggel 5 óráig, zavarják a szomszédokat;

· az ügyeletre ment magas vérnyomással, Skribanek doktor látta el, három héttel később ismét magas vérnyomással bement az ügyeletre, ahol a kapuban álló ápoló fiatalember elküldte, hogy menjen a sürgősségi osztályra, harmadik alkalommal ismét elküldték az ügyeletről, úgy hogy nem látta orvos;
· nem túrizmust kell fejleszteni, inkább legyenek rendben az ingatlanok, ne legyen gaz és szemét,

· munkahelyeket kellene teremteni, mert mindenki el fog innen költözni,
· szociális boltnak indult, de az a legdrágább bolt Bácsalmáson, a termék, amit megtermelnek rossz minőségű.

Németh Balázs polgármester megkérdezi Andrási Albertné helyi lakostól, hogy tud-e esetleg egy valamit mondani, ami jól működik itt Bácsalmáson?

Andrási Albertné helyi lakos azt válaszolja, hogy nem tud, mert jelen pillanatban sem az orvosi hálózat, az iskolák, sem a vállalkozások nem működnek, nincs pénze az embereknek, kevés a jövedelem, napról-napra élnek.

Németh Balázs polgármester kijelenti, hogy sajnálja, hogy eddig még nem beszéltek, mert sűrűn tart fogadóórát. Valóban gondot okoz az üresen álló ingatlanok rossz állapota, felmérték az összes ilyen ingatlant, de ezek az épületek magántulajdonban vannak, felszólították a tulajdonosokat, hogy tegyék rendbe az ingatlanokat, ahol nem történt változás bírságot szabtak ki, akik nem fizették ki azoknak, ráterhelték a házukra.
A csatornázás sajnos kellemetlenségekkel jár, esetekben mély árkok stb., de maga a gerinchálózat egy jól kivitelezett csatornahálózat.
A vállalkozási engedély nélkül, telephelyengedély nélkül működő vállalkozással kapcsolatban az javasolja, hogy konkrét esetben forduljon a járási hivatalhoz.
Patocskai Ibolya jegyző megjegyzi, hogy az engedély problémával a járási hivatal szabálysértési ügyintézőjéhez tud fordulni.
Németh Balázs polgármester elmondja az ügyelet problémával kapcsolatban, hogy erről az esetről is most hallott először, de dr. Murcsek Edit doktornő feladata ilyen esetekben megvizsgálni a konkrét esetet.
Elmondja továbbá, hogy a helyi termékbolt alapvetően nem szociális boltnak indult, valóban nem olyan szép a termék, de önkormányzati földön és minimális vegyszerrel termelik.

Serfőző Jánosné helyi lakos szót kér, és elmondja, hogy
· tavaly szeptember óta 3 szivattyú működött a házától 7-8 méterre, 2-3 hetes időközönként;

· 600-as áteresz készült el a házával szemben, ami a házától menne tovább 30-as, de nem tudja, hogy lentről felfelé hogyan fog menni a víz, tehát ha jó félig megtelik az áteresz, akkor fog majd lefelé menni a Kígyósba, viszont lefelé az árok ott tele van gazzal és nem fog lefolyni a víz.
Németh Balázs polgármester kijelenti, hogy 
· a csapadékvíz elvezetéssel kapcsolatban, hogy közös feladatuk az átereszek, árkok tisztántartása, de úgy gondolja, hogy pályázati pénzből meg fogják oldani a problémát

· a kivitelezés során a szivattyúk használata miatt a kivitelező nevében is elnézést kér;

Sziráczki Etelka helyi lakos kér szót, és elmondja, hogy

· nem kapott a helyi újságból, valamint hogy a Petőfi Népéből kellett megtudni, hogy dr. Tanács Róbert képviselő lemondott, de nem közölték, hogy miért

· nagyon kevésnek tartja a közmunkások 50 ezer forintos bérét;
Németh Balázs polgármester kijelenti, hogy 
· az újsággal kapcsolatban igyekeznek minél több helyre eljuttatni és minél több cikket megjelentetni, de van úgy, hogy csak a száraz tényeket tudják közölni, azzal kapcsolatban megjelent egy cikk, hogy mi volt dr. Tanács Róbert képviselő lemondásának oka;

· az 50 ezer forint valóban nagyon kevés, de úgy gondolja, hogy ezt nem munkabérként kell értelmezni, hanem egy átmeneti megoldásnak, addig, amíg valaki nem talál munkát;

·  szociális alapon tűzifát biztosítottak, majd megkéri Barta Tiborné Gáll Ágnest, a BÖKK Nkft. ügyvezetőjét, hogy a témáról szóljon néhány szót.
Barta Tiborné Gáll Ágnes, a BÖK K Nkft. ügyvezetője elmondja, hogy a két vonalon futott a tűzifa értékesítése, az Alapszolgáltatási Központtal együttműködve alakították ki az ügyfélkört. Egyrészt aki olyan alacsony jövedelemmel rendelkezik, vagy annyira rászoruló ingyen kapta a fát, nem tudja, hogy pontosan hány ember volt érintett, de kb. 150 köbméter fa került ingyenes kiosztásra. Volt egy következő kategória, akik 700Ft+ÁFA/m3 áron kapták a fát, és harmadik kategória, akik 1300 Ft +ÁFA összegért, szintén az Alapszolgáltatási Központ javaslata alapján, valamint a BÖKK Nkft.-nél dolgozó közfoglalkoztatottak szintén 1300 Ft+ÁFA összegért juthattak hozzá a tűzifához.
Tóth Árpád alpolgármester megjegyzi, hogy Bácsalmáson nem volt senki, aki fűtetlenség miatt fagyott volna meg. Volt olyan ember, aki rőzsének nevezte a kiszállított tűzifát és visszaküldte a fát. Véleménye szerint, az, aki fázik, annak még a venyige is jó.
Elmondja továbbá, hogy a gyerekek az iskolában nem éheznek, 400 gyerek kap étkezést, a nyári étkeztetésre is adott be a város pályázatot, melyet saját erőből kiegészít, hozzáteszi, hogy valamelyik nap jöjjenek el az önkormányzat konyhájára és nézzék meg személyesen, hogy az étkező gyerekek hogy becsülik meg az ételt.

Ménesi Ferenc helyi lakos kér szót, és elmondja, hogy

· a háza közelében vannak olyan házak, amelyek nincsenek megfelelően rendben tartva, gazosak;

· a szennyvízcsatornázással kapcsolatban folynak az útjavítások, felvágják az utakat, sok helyen mindkét oldalát.

Németh Balázs polgármester kijelenti, hogy 


· visszatérő az üres házak rossz állapotának kérdése, kötelezni próbálják a házak tulajdonosait, megbírságolják őket, 
· a csatornázás utáni úthelyreállítások most vannak folyamatban, gyűjtik a problémás részeket és jelzik a kivitelezők felé folyamatosan. 

Horváth Attila helyi lakos szót kér, és érdeklődik azzal kapcsolatban, hogy az, önkormányzat átvállalja a kivitelező cégtől a finom munkálatokat?
Érdeklődik továbbá, hogy a közmunkások részére van-e valamilyen továbblépési lehetőség?

A tojásüzemben 90 főből 48 szakmunkás lesz, a többiek milyen jellegű munkát fognak majd végezni, esetleg diplomásokra lesz szükség?

Kijelenti, hogy az újságot elfogadhatónak tartja, de hiányolja a képviselő-testületi ülések televíziós közvetítését.

Érdeklődik azzal kapcsolatban, hogy lehet-e tenni azzal a problémával valamit, hogy a munkagépek a Dózsa György utcán közlekednek.

Németh Balázs polgármester kijelenti, hogy a csatornázás kivitelezése utáni helyreállítások folyamatban vannak, ameddig lehet a kivitelező cég felé jelzik a problémákat.

A közfoglalkoztatásnál továbblépési lehetőség az, hogy az utóbbi pár évben 147 alkalommal kérte közfoglalkoztatott a közfoglalkoztatás megszüntetését, mert talált munkát, sajnos volt közülük olyan, aki visszakerült a rendszerbe, de sikerült vállalkozókkal olyan kapcsolatot kialakítaniuk, hogy ha keresnek embert, akkor a közfoglalkoztatottak közül tudnak választani. 
A tojásüzemben 48 fő betanított munkásra lesz szükség, akik kimondottan a gépsor körül dolgoznak majd, 16 fő irodai alkalmazott és a többiek lesznek a középvezetők, vezetők az üzemben, valamint kell majd takarító és portás, műszakvezető stb.

A helyi televízió havi 1 M Ft-ba kerülne, ezt nem tudják vállalni, viszont a honlapot igyekeznek elég frissen tartani, a képviselő-testület határozatait, a rendeleteket, a nyilvános ülésről készült jegyzőkönyveket. 

A közfoglalkoztatottak továbbképzése folyamatban van. 

Kovács Mária helyi lakos elmondja, hogy tavaly is itt volt a közmeghallgatáson, akkor is megígérték neki a járdával kapcsolatban, hogy megjavítják, azóta sincs megoldva a probléma. A másik ügy, amiért eljött a mai napon, hogy elmondja, azt hogy 31 éve neveli egyedül fogyatékkal élő lányát, egyre kevesebb a segítsége, egy keddi nap másfél óra és egy szerdai nappali foglalkoztató kivételével, azért is fizetnie kell, hogy beszállítják.
Németh Balázs polgármester elmondja, hogy intézményük annyiban tud segítséget nyújtani számára, hogy Hajnit az önálló életre próbálják tanítani.
Bárócz Tímea, az Alapszolgáltatási Központ intézményvezetője elmondja, hogy ingyen nem tudnak szállítani, nem tehetik meg, hogy ettől eltekintsenek, mert vannak olyan törvények, melyek nem teszik lehetővé.

Németh Balázs polgármester megjegyzi, hogy az önkormányzat az intézményén keresztül nem tud abban segíteni, hogy felügyeljenek a lányára akár egy hétig.

Pap Ágnes, a Humánpolitikai Bizottság tagja elmondja, hogy nagyon sok sérült gyerek van Bácsalmáson, úgy gondolja, hogy mindig mindenkinek segítenek, de azt ne várja el, hogy ingyen utaztassák őket. Hozzáteszi, hogy egyébként gratulál, mert nagyon szépen neveli lányát.

Németh Balázs polgármester elmondja, hogy amiben tudnak és feladatuk, segítenek, ami nem feladatuk, abban nem tudnak segíteni.

Schaffer Tünde képviselő megjegyzi, hogy azt a szülőt, aki 30 évig neveli a fogyatékkal élő gyermekét, abszolút becsülni kell, úgy véli, hogy a leválasztás folyamát kell megoldani és a gondozásból is feladatokat kellene átvállalni.

Németh Balázs polgármester kijelenti, hogy a jelenlegi infrastruktúrával korlátozottak a lehetőségeik.

Bárócz Tímea, az Alapszolgáltatási Központ intézményvezetője elmondja, hogy megpróbálnak civil szervezetek bevonásával valamilyen formában egy nappali foglalkoztatót létrehozni, de gyermekfelügyeletre az Alapszolgáltatási Központ sajnos nem tud támogatást nyújtani.

Németh Balázs polgármester kijelenti, hogy utánanéznek a felvetésnek, amelyet megköszön, hozzáteszi, hogy alapvetően két témakör köré csoportosultak az észrevételek, a csatornázás kivitelezés, amely kellemetlenségekkel jár, illetve a romos, rossz állapotú házak problémája, mely a jelenlegi gazdasági és társadalmi helyzet kivetülése, és melynek nehéz és hosszú távú a megoldása, de igyekeznek az észrevételeknek megfelelni.

Több hozzászólás nem lévén − a részvételt megköszönve − a közmeghallgatást 18 óra 26 perckor berekeszti.
K. m. f.

